Na temelju članaka 58., 161. i 162. Statuta Osnovne škole Vjekoslava Kaleba, Tisno Školski odbor (u daljem tekstu: Škola) na sjednici održanoj 26. travnja 2017.donio je:

# POSLOVNIK

# o radu kolegijalnih tijela

## OPĆE ODREDBE

**Članak 1.**

Poslovnikom o radu kolegijalnih tijela (Školskog odbora, Učiteljskog vijeća, Razrednog vijeća i Vijeća roditelja ) uređuje se:

 - pripremanje sjednica

* sazivanje sjednica, dostavljanje poziva i radnih materijala
* vođenje sjednica i način odlučivanja članova
* položaj, prava i obveze članova i drugih osoba
* izvješćivanje radnika i učenika Škole te osnivača o radu tijela
* rješavanje drugih pitanja značajnih za rad i odlučivanje na sjednicama kolegijalnih tijela.

**Članak 2.**

Odredbe Poslovnika o radu kolegijalnih tijela (u daljem tekstu: Poslovnik) primjenjuju se na članove te na druge osobe koje su nazočne na sjednicama i sudjeluju u radu kolegijalnog tijela.

**Članak 3.**

O pravilnoj primjeni odredaba ovog Poslovnika brine se predsjednik kolegijalnog tijela ili drugi član koji predsjedava sjednici.

## SJEDNICE KOLEGIJALNOG TIJELA

* 1. **Sazivanje i pripremanje sjednica**

**Članak 4.**

Kolegijalno tijelo radi na sjednicama.

Uz članove tijela na sjednicama mogu biti nazočne i druge osobe kada im to pravo pripada po zakonu, podzakonskim aktom, aktom osnivača ili aktom škole, na poziva ili na vlastiti zahtjev.

Ako tijelo odluči sjednicu zatvoriti za javnost, da pojedine osobe svojim ponašanjem ometaju rad tijela, ili da u prostoru održavanja sjednice nema dovoljno prostora, tijelo može osobe koje nisu članovi tijela ili osobe koje nisu prisutne na sjednici po zakonu ili aktu škole isključiti sa sjednice.

Predstavnici sredstava javnog priopćavanja mogu biti nazočni na sjednicama tijela ako su pozvani na sjednicu ili na vlastiti zahtjev, a uz odobrenje predsjednika kolegijalnog tijela.

**Članak 5.**

Kada se na sjednicama kolegijalnog tijela raspravlja o pitanjima ili podacima koji predstavljaju poslovnu ili drugu tajnu prema zakonu ili općem aktu Škole, sjednice se održavaju samo uz nazočnost članova tijela.

**Članak 6.**

Sjednice kolegijalnih tijela održavaju se prema potrebi osim ako to nije drukčije određeno zakonom, podzakonskim aktom, općim aktom osnivača ili općim aktom škole.

**Članak 7.**

Sjednice kolegijalnih tijela održavaju se u sjedištu Škole, osim u iznimnim slučajevima kada je iz tehničkih razloga jednostavnije sjednicu održati telefonski ili putem e-maila.

**Članak 8.**

Predsjednik kolegijalnog tijela priprema i razmatra materijale za sjednice i obavlja druge poslove za pripremanje sjednice. U pripremi sjednice predsjedniku pomaže ravnatelj ili druge osobe koje obavljaju poslove u svezi s pitanjima za raspravu na sjednici.

Sjednice se moraju pripremiti tako da se rad na sjednici odvija učinkovito i ekonomično, a odluke donose pravodobno i u skladu s općim aktima Škole.

Ako predsjednik tijela ocijeni da pripremljeni materijal za sjednicu nije dovoljno stručno ili precizno urađen ili dokumentiran, vratit će ga na doradu ili ga neće uvrstiti za sjednicu.

**Članak 9.**

Materijale na sjednici obrazlaže osoba koja je materijal pripremila ili na koju se materijal odnosi.

**Članak 10.**

Prijedlog dnevnog reda sjednice sastavlja predsjednik kolegijalnog tijela.

Kod predlaganja dnevnog reda predsjednik je dužan voditi računa:

* da se u dnevni red uvrste predmeti o kojima je tijelo ovlašteno raspravljati i odlučivati
* da dnevni red ne bude preopsežan
* da predmeti o kojima će se raspravljati i odlučivati na sjednici budu obrađeni, potkrijepljeni dokazima i obrazloženi tako da se članovi mogu upoznati s predmetom i o njemu raspraviti i odlučiti na istoj sjednici.

**Članak 11.**

Sjednicu saziva predsjednik kolegijalnog tijela.

Prijedlog za sazivanje sjednice može dati svaki član tijela.

Predsjednik je obvezan sazvati sjednicu ako to traži najmanje trećina članova tijela ili ravnatelj.

Ako predsjednik ne sazove sjednicu u roku dva tjedna od primanja zahtjeva najmanje trećine članova tijela, članovi koji su uputili zahtjev mogu sazvati sjednicu u rokovima i na način propisan ovim Poslovnikom.

**Članak 12.**

Jedan primjerak poziva kojim se saziva sjednica stavlja se na oglasnu ploču Škole.

Poziv na sjednicu dostavlja se u pisanom obliku ili elektronskim putem članovima kolegijalnog tijela koji privremeno ne borave u Školi.

Poziv za sjednicu kolegijalnog tijela može biti usmeni zbog hitnosti, pisani ili kao obavijest na oglasnoj ploči, ovisno o tijelu i osobama koje se pozivaju na sjednicu.

**Članak 13.**

Pisani poziv za sjednicu obvezno sadrži:

* ime i prezime osobe koja se poziva na sjednicu
* prijedlog dnevnog reda
* mjesto i vrijeme održavanja sjednice
* potpis predsjednika.
	1. **Tijek sjednice**

**Članak 14.**

Sjednici predsjedava predsjednik tijela, a u slučaju njegove spriječenosti zamjenik predsjednika ili drugi ovlašteni član (u daljem tekstu: predsjedavatelj).

**Članak 15.**

Pravo odlučivanja na sjednici imaju samo članovi tijela.

Ostali nazočni na sjednici mogu sudjelovati u raspravi uz prethodnu suglasnost predsjedavatelja, ali bez prava odlučivanja.

**Članak 16.**

Prije početka sjednice predsjedavatelj provjerava je li sjednici nazočna potrebna natpolovična većina članova tijela.

Predsjedavatelj utvrđuje koji su od članova svoj izostanak opravdali.

Ako je na sjednici nazočan dostatan broj članova u skladu sa stavkom 1. ovoga članka, predsjedavatelj započinje sjednicu.

**Članak 17.**

Dnevni red sjednice utvrđuju članovi tijela na temelju prijedloga dnevnog reda, koji je naznačen u pozivu za sjednicu.

Svaki član ima pravo prije utvrđivanja dnevnog reda predložiti da se o pojedinoj točki dnevnog reda ne raspravlja ako ona nije odgovarajuće pripremljena ili ako na sjednici nije nazočan potrebni izvjestitelj.

Predsjedavatelj sjednice proglašava utvrđeni dnevni red.

**Članak 18.**

Nakon utvrđenog dnevnog reda prelazi se na raspravu i odlučivanje o predmetima dnevnog reda, redoslijedom koji je utvrđen u dnevnom redu.

**Članak 19.**

Kada su članovima dostavljeni materijali za sjednicu na temelju kojih se donosi određena odluka ili zaključak, izvjestitelj je dužan samo kratko iznijeti sadržaj materijala ili predložene odluke odnosno zaključke.

**Članak 20.**

Na sjednici nitko ne može govoriti dok ne dobije riječ od predsjedavatelja sjednice.

Predsjedavatelj daje riječ prijavljenima za raspravu prema redoslijedu kojim su se prijavili.

Izvan reda prijavljivanja predsjedavatelj će dati riječ izvjestitelju o određenoj točki dnevnog reda ako on to zatraži ili ako je to potrebno zbog dopunskog objašnjenja pojedinog predmeta.

**Članak 21.**

Osoba koja sudjeluje u raspravi može o istom predmetu govoriti više puta, ali samo uz dopuštenje predsjedavatelja.

Na prijedlog predsjedavatelja ili člana kolegijalno tijelo može odlučiti da se uskrati riječ sudioniku u raspravi koji je već govorio o istom predmetu.

Pravo na ponovno sudjelovanje u raspravi sudionik ima tek nakon što završe s izlaganjem osobe koje su se prvi put prijavile i dobile riječ.

**Članak 22.**

Sudionik u raspravi koji dobije riječ obvezan je pridržavati se predmeta rasprave prema utvrđenom dnevnom redu.

Ako se sudionik u raspravi u svom izlaganju udalji od predmeta o kojem se raspravlja, predsjedavatelj ga treba upozoriti da se pridržava dnevnog reda.

Ako isti ne postupi prema upozorenju, predsjedavatelj mu treba uskratiti dalje sudjelovanje u raspravi o toj točki dnevnog reda.

**Članak 23.**

Sudionik u raspravi dužan je govoriti kratko i jasno i iznositi prijedloge za rješavanje predmeta o kojima se raspravlja.

Predsjedavatelj sjednice dužan je skrbiti se da sudionika u raspravi nitko ne smeta za vrijeme njegova izlaganja.

**Članak 24.**

Kolegijalno tijelo na prijedlog predsjedavatelja ili drugog člana može odlučiti da se rasprava o pojedinom predmetu prekine i da se predmet ponovno prouči ili dopuni, odnosno da se pribave dodatni podaci za iduću sjednicu.

**Članak 25.**

Kad se na sjednici raspravlja o podacima ili ispravama koje predstavljaju poslovnu ili drugu tajnu, predsjedavatelj će upozoriti članove da se ti podaci ili isprave smatraju tajnom i da su ih članovi dužni čuvati kao tajnu.

**Članak 26.**

Rasprava o pojedinoj točki dnevnog reda traje sve dok prijavljeni sudionici u raspravi ne završe svoja izlaganja.

Kada predsjedavatelj potvrdi da više nema prijavljenih sudionika u raspravi o određenom predmetu, zaključit će raspravu.

Na prijedlog predsjedavatelja ili drugog člana kolegijalno tijelo može odlučiti da se rasprava o pojedinom predmetu zaključi i prije nego što svi prijavljeni dobiju riječ, ako je predmet dovoljno razmotren i o njemu se može donijeti odgovarajuća odluka.

* 1. **Održavanje reda i stegovne mjere**

**Članak 27.**

Svakoj osobi koja sudjeluje u radu na sjednici, ukoliko se ne pridržava reda i ne poštuje odredbe ovog poslovnika, mogu se izreći stegovne mjere:

* opomena
* oduzimanje riječi
* udaljavanje sa sjednice.

**Članak 28.**

Opomena se izriče svakoj osobi koja svojim ponašanjem ili izlaganjem na sjednici postupa suprotno odredbama ovog poslovnika ili remeti rad sjednice.

Opomenu izriče predsjedavatelj sjednice.

**Članak 29.**

Mjera oduzimanja riječi izriče se svakoj osobi koja svojim ponašanjem, izjavama ili nepoštivanjem odredaba ovog poslovnika remeti rad sjednice, a već prije toga joj je na istoj sjednici izrečena opomena.

Mjeru oduzimanja riječi izriče predsjedavatelj sjednice.

**Članak 30.**

Mjera udaljavanja izriče se svakoj osobi koja ne postupa prema nalogu predsjedavatelja, koji joj je ranije izrekao mjeru oduzimanja riječi ili na koji drugi način toliko narušava red i krši odredbe ovog poslovnika da dovodi u pitanja daljnje održavanje sjednice.

Mjeru udaljavanja sa sjednice, na prijedlog predsjedavatelja, izriče kolegijalno tijelo.

Osoba kojoj je izrečena mjera udaljavanja sa sjednice dužna je odmah napustiti prostor u kojem se održava sjednica.

Udaljavanje sa sjednice odnosi se samo na sjednicu na kojoj je ova mjera izrečena.

* 1. **Odlaganje i prekid sjednice**

**Članak 31.**

Sjednica kolegijalnog tijela odložit će se kada nastupe okolnosti koje onemogućuju održavanje sjednice u zakazano vrijeme.

Sjednica će se odložiti i kada se prije započinjanja sjednice utvrdi da na sjednici nije nazočan potreban broj članova tijela.

Sjednicu odlaže predsjedavatelj sjednice.

**Članak 32.**

Sjednica se prekida:

* kada se tijekom sjednice broj nazočnih članova smanji ispod broja potrebnog za održavanje sjednice
* kada dođe do težeg remećenja reda na sjednici, a predsjedavatelj nije u mogućnosti održati red primjenom mjera iz članka 27. ovog Poslovnika
* kada o pojedinom predmetu treba pribaviti dodatne podatke ili isprave.

Sjednicu prekida predsjedavatelj sjednice.

Ako pojedini član smatra da nema razloga za prekid sjednice, on može predložiti da se sjednica nastavi.

Odluku o nastavku sjednice donosi kolegijalno tijelo.

**Članak 33.**

Kada je sjednica odložena ili prekinuta, predsjedavatelj izvješćuje nazočne članove o novom vremenu održavanja sjednice, a ostale članove u skladu s člankom 12., stavkom 2. ovog Poslovnika.

* 1. **Odlučivanje na sjednici**

**Članak 34.**

Nakon završene rasprave o pojedinoj točki dnevnog reda u skladu s člankom 26. ovog Poslovnika kolegijalno tijelo pristupa odlučivanju.

Za pravovaljano raspravljanje i odlučivanje potrebno je da na sjednici bude nazočna natpolovična većina ukupnog broja članova tijela.

Prije glasovanja predsjedavatelj oblikuje odluku ili zaključak koji se treba donijeti u svezi s pojedinom točkom dnevnog reda ili to čini neki drugi član tijela odnosno povjerenstvo koje za to zaduži tijelo svojom odlukom.

**Članak 35.**

Kolegijalno tijelo odlučuje javnim glasovanjem, osim kada je zakonom ili statutom Škole, odnosno prethodnom odlukom kolegijalnog tijela određeno da se o pojedinom predmetu glasuje tajno.

Članovi glasuju javno tako da se dizanjem ruke izjašnjavaju *za* ili *protiv* prijedloga odluke odnosno zaključka.

Članovi glasuju tajno tako da na glasačkom listiću zaokruže redni broj ispred osobe ili prijedloga za koji glasuju. Broj glasačkih listića mora biti jednak broju nazočnih birača. Glasački listić mora sadržavati:

1. naznaku na što se odnosi izbor

2. ime i prezime predloženih kandidata navedenih abecednim redom

3. broj kandidata koji se bira ako se glasačkim listićem provodi izbor za dužnosti i tijela.

Birač može glasovati samo za kandidate upisane na glasačkom listiću zaokruživanjem rednog broja ispred osobe. Glasački listić popunjen suprotno smatra se nevažećim.

U slučaju kad dva kandidata imaju isti broj glasova glasovanje se ponavlja na način da se u ponovljenom postupku glasa za dva kandidata koji su u prvom krugu dobili najveći broj glasova.

Tajno glasanje provodi povjerenstvo i o tomu se sastavlja zapisnik.

**Članak 36.**

Kolegijalno tijelo odlučuje natpolovičnom većinom glasova nazočnih članova, osim kada je zakonom ili statutom određeno drukčije.

Rezultate glasovanja utvrđuje predsjedavatelj sjednice ili izborno povjerenstvo ako je ono provelo glasovanje.

Na temelju rezultata glasovanja predsjedavatelj sjednice objavljuje je li određeni prijedlog usvojen ili odbijen.

**Članak 37.**

Kod odlučivanja o obvezama radnih tijela ili pojedinaca mora biti razvidno tko je izvršitelj, u kojem roku i na koji će način izvijestiti članove tijela o izvršenju obveze.

**Članak 38.**

Nakon što je odrađen dnevni red i svi predmeti predviđeni dnevnim redom raspravljeni i o njima odlučeno, predsjedavatelj zaključuje sjednicu.

## PRAVA I DUŽNOSTI ČLANOVA

**Članak 39.**

Član kolegijalnog tijela ima prava i dužnosti:

* sudjelovati na sjednicama tijela i na njima govoriti i glasovati,
* postavljati pitanja predsjedniku i drugim osobama koje sudjeluju u radu na sjednici,
* podnositi prijedloge i zahtijevati da se o njima raspravlja a odlučuje na sjednicama,
* sudjelovati na sjednicama radnih tijela koje osniva kolegijalno tijelo,
* prihvatiti izbor u radna tijela ako kolegijalno tijelo donese takvu odluku.

Član kolegijalnog tijela ima i druga prava i dužnosti utvrđene odredbama zakona, općih akata Škole i odredbama ovog Poslovnika.

**Članak 40.**

Članovima kolegijalnog tijela moraju biti dostupni svi materijali koji se odnose na raspravu i odlučivanje na sjednici.

**Članak 41.**

Član kolegijalnog tijela može od ravnatelja Škole tražiti obavijesti i na uvid materijale, analize i druge tekstove koji su mu kao članu tijela potrebni.

**Članak 42.**

Član kolegijalnog tijela dužan je čuvati poslovnu tajnu i druge povjerljive podatke o Školi koje dozna u obavljanju dužnosti člana.

Član koji postupi suprotno stavku 1. ovoga članka, odgovoran je prema zakonu, drugim propisima i općim aktima Škole.

**Članak 43.**

Za vrijeme dok obavlja dužnost člana kolegijalnog tijela, član ne smije koristiti ni isticati podatke o svom članstvu na način kojim bi ostvario neke interese ili povlastice.

## ZAPISNIK I AKTI SA SJEDNICE

**Članak 44.**

O radu sjednice kolegijalnog tijela vodi se zapisnik.

Zapisnik vodi radnik Škole kojemu je to radna obveza ili član tijela kojega na početku sjednice odredi predsjedavatelj.

**Članak 45.**

Zapisnik ima obilježje isprave kojom se potvrđuje rad i oblik rada kolegijalnog tijela.

Zapisnik sadrži:

1. mjesto i vrijeme održavanja sjednice, ime i prezime predsjedavatelja, broj članova nazočnih odnosno nenazočnih na sjednici
2. broj i imena članova koji su opravdali svoj izostanak
3. imena ostalih osoba nazočnih na sjednici
4. potvrdu da je na sjednici nazočan potreban broj članova za pravovaljano odlučivanje
5. predloženi i usvojeni dnevni red
6. tijek rada na sjednici i predmete o kojima se raspravljalo te imena osoba koje su sudjelovale u raspravi i sažet prikaz njihova izlaganja
7. rezultate glasovanja o pojedinim prijedlozima odnosno točkama dnevnog reda
8. izdvojeno mišljenje pojedinog člana, ako on zatraži da se to unese u zapisnik
9. vrijeme zaključivanja ili prekida sjednice
10. oznaku priloga koji su sastavni dio zapisnika
11. potpis predsjedatelja sjednice i zapisničara.

Zapisnik se sastavlja na sjednici tijela.

Zapisnik se vodi u knjizi Zapisnika kolegijalnog tijela.

Zapisnik potpisuju predsjedavajući sjednice zapisničar i ovjerovitelj. Ovjerovitelj se bira za svaku sjednicu prema abecednom redu.

**Članak 46.**

Ako se zapisnik sastoji od više listova, na svakom listu mora biti paraf predsjedavatelja sjednice i zapisničara.

**Članak 47.**

Na prvoj idućoj sjednici iznose se primjedbe i usvaja zapisnik nakon čega ga predsjednik tijela potpisuje.

Nije dopušteno zapisnik uništiti ili ga zamijeniti novim.

**Članak 48.**

Oblikovanje odluka i zaključaka u zapisnik vrši predsjedavatelj sjednice. Odluke i zaključci se u zapisnik uvrštavaju onako kako ih je sukladno članku 34. st. 3. ovoga Poslovnika oblikovao predsjedavatelj sjednice ili neki drugi član tijela odnosno povjerenstvo koje je za to zadužilo tijelo svojom odlukom.

Skraćeni zapisnik koji se odnosi na radnike i učenike Škole objavljuje se na oglasnoj ploči.

O objavljivanju skraćenog zapisnika brinu se predsjedavatelj tijela i ravnatelj.

**Članak 49.**

Izvod iz zapisnika se prema potrebi dostavlja pojedincima radi izvršavanja donesenih odluka odnosno zaključaka.

**Članak 50.**

Svakom radniku ili učeniku koji ima pravni interes, mora se na njegov zahtjev omogućiti uvid u zapisnik sa sjednice kolegijalnih tijela.

Izvodi, prijepisi i preslike zapisnika mogu se davati ovlaštenim tijelima i osobama izvan Škole samo na njihov pisani zahtjev i po nalogu predsjednika tijela.

**Članak 51.**

Tekst općeg ili pojedinačnog akta koji je na sjednici donijelo kolegijalno tijelo, potpisuje predsjedavatelj te sjednice.

**Članak 52.**

Zapisnici se čuvaju u pismohrani Škole kao trajne isprave.

## PRIJELAZNE I ZAVRŠNE ODREDBE

**Članak 53.**

Odredbe ovog Poslovnika na odgovarajući način primjenjivat će se i na radna tijela koja imenuje kolegijalno tijelo.

**Članak 54.**

Ovaj Poslovnik stupa na snagu danom objavljivanja na oglasnoj ploči Škole.

KLASA: 003-05/17-01/132

URBROJ: 2182/1-12/1-10-03-17-1

U Tisnome, 24.04.2016.

Ovaj Poslovnik objavljen je na oglasnoj ploči Škole dana \_\_\_\_\_\_\_\_\_\_\_\_\_\_\_\_\_ 2017. godine.

Stupanjem na snagu ovog Poslovnika prestaje važiti Poslovnik o radu školskih vijeća KLASA: 003-05/09-01/03, URBROJ: 2182-48-01/09-01, od 27.02.2009.

Ravnateljica: Predsjednik/ca Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sanda Crvelin, dipl.uč.